Dis mos die klein jakkalsies wat die wingerd vreet … | Maryke van Rensburg
← Ek op my kluit …
Partykeer is mens net geseënd … en dis dit! →
Dis mos die klein jakkalsies wat die wingerd vreet …
Gelukkig vir my is ek mos nie 'n tuinwerker (of 'n huisvrou) se jis werd nie, so daai jakkalsies gaan maar suur rosyntjieagtige druiwe moet vreet … en om eerlik te wees, daai druiwe gaan my nie pla nie! Dis nie asof ek hulle met grasgroen vingers versorg het, of bemes het met die regte stof nie … nee, ek het hulle net so skeef van die kant beloer … want dis nie my belangstellingsveld nie. En as iemand my nou aanvat oor my tuisteskepper skills, dan weet ek, ek skiet vêr tekort en … eerlikwaar dit traak my nie 'n snars nie!
Maar … as hulle begin vertel hulle doen hulle eie huiswerk soos dit hoort, omdat hulle ma's hulle reg grootgemaak het, dan kan jy mos nou 'n eier in my regteroor kom kook. Want dan sê hulle, in effek, my ma het my nie reg grootgemaak nie. En dan is dit wanneer die spiritsdrinkende vrou haar verskyning in my maak.
My ma was ook nie 'n huisvrou van formaat nie, maar sy't 7 kinders grootgemaak, was die beste Engelse onderwyseres in ML Fick laerskool en ons kon nie vir beter gevra het nie. Sy het so nou en dan 'n poging aangewend om ons ge'domesticated' te kry en het darem op die belangrike punte geslaag. Maar, ek sal haar nooit onthou vir haar huisvrou vaardighede nie – al het sy 'n mean Aartappelslaai en die Beste Kerrie en rys gemaak – nee – ek sal haar onthou vir haar harde werk. Sy het skoolgehou, buitemuurs afgerig, ekstra Engelse klasse gegee, swemklasse gegee, ons het altyd warm truie uit haar hand en breipenne ontvang, rokkies met valletjies, wat sy self gemaak het, gedra. Ja, sy was nie 'n huisvrou nie, maar sy't vaardighede gehad. En vandag kan ek onomwonde sê … DIE belangrikste ding wat sy my geleer het was 'Hou altyd iemand anders se kroon op sy kop', 'Moenie agteraf skinder van mense en goed sê wat jy nie sal wil hê ander moet van jou sê nie', en 'As jy nie gelukkig is met jouself nie, kan jy niemand anders gelukkig maak nie.'
So, al het ek nie by haar geleer om silwer op te vryf en koper te brasso nie, al het ek nie by haar geleer om 'n skaapboud gaar te maak of 'n VLU pryswennende koek te bak nie, weet ek dat die waardes wat sy my geleer het, my verder deur die lewe sal bring.
Al bly ek dalk nie in die skoonste huis met 'n pryswennende lowergroen tuin nie, weet ek besils dat ek daar is vir my vriendekring. Ek sal altyd hulle krone op hulle koppe hou. Ek sal hulle nie beskinder en verkleineer nie. Ek sal my familie en geliefdes met respek behandel en altyd seker maak dat hulle gelukkig en gemaklik is. Want, op die einde van die dag is 'n skoon huis en 'n eksie perfeksie tuin nie 'n toonbeeld van geluk (vir my) nie, nee … my seuns wat my liefhet en glimlag as hulle my sien, my man wat saggies aan my hand vat en sê "Angelface, ek is lief vir jou.", my suster wat laat weet sy verlang, my pa wat bel net om te sê hy is nog bogronds, my broers wat ek weet dink darem aan my en my lieflike stiefkinders wat my so goed behandel … dit is dinge wat vir my meer saakmaak as die huis waarin ek bly of die kar wat ek ry.
So ek wens vir elkeen van julle 'n vriend/vriendin/kollega/wederhelfte/kind wat jou kroon op jou kop sal hou, want dan weet jy daai persoon dra werklik jou geluk en welstand op sy/haar hart.
10 comments on "Dis mos die klein jakkalsies wat die wingerd vreet …"
Maart 26, 2015 @ 12:42 nm
Hiehie – lekker gelag vir jou "spiritsdrinkende vrou" .
Jou ma klink na 'n voorbeeldige en hardwerkende vrou. Ja, ons kon baie by hulle geleer het, nog klere ook gemaak vir AL die kinders.
Die "kroon op die kop" storie is pragtig. Jy leer my iets vandag. En klink dit of jy in jou ma se spore trap wat mooi in die lewe betref.
Wel, as iemand my huisvrouskap aan dinge soos kosmaak en netheid meet, glo ek ook nie eks van die beste nie. Hou eintlik nie van kosmaak,..
Maart 26, 2015 @ 12:57 nm
Hi Spokie! Nee jong, iemand het my mos nou gister lelik van die verkeerde kant opgevryf … maar ek het klaar ge'rant'. My ma was 'n propperse Engelse dame, en daai woorde van haar "always keep the crown on his head" is iets wat my altyd sal bybly. Daarom dat ek nie kleinlikheid en bakleiery kan verdra wat die 'persoon' aanvat nie. Dit maak my mos skuins befonkfaai. Lekker dag vir jou en ek is bly jy't die 'spiritsdrinkende' geniet LOL!